អ.ស.ប.៖ ការវាយ​ប្រហារ​ដោយ​រុស្ស៊ី​លើ​ជនស៊ីវិល​អ៊ុយក្រែន រំលោភ​ច្បាប់​មនុស្ស​ធម៌​អន្តរជាតិ
ក្ដី​បារម្ភ​ធំបំផុត គឺ​ការប្រើប្រាស់​សព្វាវុធ​គ្រឿង​ផ្ទុះ​នៅ​​តំបន់​ដែល​មាន​មនុស្ស​រស់​នៅច្រើន។
ទីក្រុងហ្សឺណែវ — ចាប់តាំងពីរុស្ស៊ីបានឈ្លានពានប្រទេសអ៊ុយក្រែនអស់រយៈពេលជាងមួយខែមកនេះ ការិយាល័យសិទ្ធិមនុស្សរបស់អង្គការសហប្រជាជាតិបានរាយការណ៍ថា ជនស៊ីវិលយ៉ាងហោចណាស់ ១.០៨១ នាក់ ត្រូវបានសម្លាប់ និង ១.៧០៧ នាក់បានរងរបួស។ ការិយាល័យនេះបានឲ្យដឹងថា ពួកគេពិបាកទទួលបានតួលេខត្រឹមត្រូវនៃចំនួនមនុស្សរងគ្រោះក្នុងអំឡុងមានសង្គ្រាមដ៏ឃោរឃៅដែលកំពុងកើតមានឡើង។ យ៉ាងណាក៏ដោយ អ្វីដែលជាក់ច្បាស់នោះគឺថា ចំនួនមនុស្សស្លាប់ និងការរងទុក្ខរបស់មនុស្សនៅក្នុងទីក្រុងទាំងតូច ទាំងធំ និងនៅតាមភូមិនានាទូទាំងប្រទេសអ៊ុយក្រែន កំពុងកើនឡើងពីមួយថ្ងៃទៅមួយថ្ងៃ។ អ្នកស្រី Matilda Bogner ប្រធានបេសកកម្មឃ្លាំមើលសិទ្ធិមនុស្សប្រចាំប្រទេសអ៊ុយក្រែន បាននិយាយថា ក្ដីបារម្ភធំជាងគេ គឺការប្រើប្រាស់សព្វាវុធគ្រឿងផ្ទុះលើតំបន់ដែលមានមនុស្សរស់នៅច្រើន។ ថ្លែងតាមរយៈប្រព័ន្ធវីដេអូពីទីក្រុង Uzhhorod នៅភាគខាងលិចប្រទេសអ៊ុយក្រែន  អ្នកស្រី Bogner និយាយថា កងកម្លាំងយោធារុស្ស៊ី បានប្រើប្រាស់មីស៊ីល កាំភ្លើងត្បាល់ធុនធ្ងន់ គ្រាប់រ៉ុក្កែត និងសព្វាវុធគ្រឿងផ្ទុះផ្សេងទៀត ព្រមទាំងវាយប្រហារតាមអាកាសនៅជិតៗតំបន់ដែលមានមនុស្សរស់នៅច្រើន ឬវាយប្រហារតំបន់មនុស្សរស់នៅតែម្តង។ អ្នកស្រីថ្លែងដូច្នេះថា៖ «លំនៅដ្ឋានឯកជន អគារច្រើនជាន់សម្រាប់អ្នកស្រុករស់នៅ អគាររដ្ឋបាល មូលដ្ឋានសុខាភិបាល និងអប់រំ ស្ថានីយទឹក ប្រព័ន្ធអគ្គិសនី ត្រូវបានបំផ្លាញយ៉ាងធ្ងន់ធ្ងរ ដោយបង្កផលប៉ះពាល់ដ៏គ្រោះថ្នាក់ទៅលើជនស៊ីវិល និងសិទ្ធិរបស់ពួកគេ រួមមានសិទ្ធិទទួលបានសេវាសុខភាព ចំណីអាហារ ទឹក ការអប់រំ និងលំនៅដ្ឋាន»។ អ្នកស្រី Bogner បានបញ្ជាក់ថា មានការប្រើប្រាស់គ្រឿងផ្ទុះចង្កោមដោយរុស្ស៊ី ហើយថា ក្រុមអ្នកឃ្លាំមើលក៏កំពុងស្រាវជ្រាវការចោទប្រកាន់ដែលថា កងកម្លាំងអ៊ុយក្រែនក៏ប្រើប្រាស់អាវុធបែបនេះផងដែរ។ អ្នកស្រីថា ការវាយប្រហារបង្កឲ្យមានការឈឺចាប់ដែលមិនអាចវាស់វែងបាន និងអាចឈានទៅដល់ការប្រព្រឹត្តឧក្រិដ្ឋកម្មសង្គ្រាម។ អ្នកស្រីថ្លែងបន្តថា៖ «ចាប់តាំងពីថ្ងៃទី២៤ ខែកុម្ភៈមក យើងបានព័ត៌មានជាច្រើន ចោទប្រកាន់ថា កងកម្លាំងរុស្ស៊ីបានបាញ់ និងសម្លាប់ជនស៊ីវិលនៅក្នុងរថយន្ត នៅពេលពួកគេកំពុងធ្វើការជម្លៀសមនុស្ស ដោយគ្មានការសិក្សា ប្រុងប្រយ័ត្នជាមុន ឬមិនបានជូនដំណឹងទុកជាមុន។ យើងកំពុងតែឃ្លាំមើលការចោទប្រកាន់ផ្សេងទៀតដែលថា កងកម្លាំងរុស្ស៊ី បានសម្លាប់ជនស៊ីវិល ក្នុងអំឡុងពេលពួកគេជួបជុំគ្នាដោយសន្តិវិធី»។ អ្នកស្រី Bogner បានថ្លែងទៀតថា ក្រុមអ្នកឃ្លាំមើលកំពុងស៊ើបអង្កេតការចោទប្រកាន់ដែលថា មនុស្សរាប់ពាន់នាក់ដែលបានរត់គេចពីទីក្រុង Mariupol និងទីក្រុងនានា ត្រូវបានបញ្ជូនដោយបង្ខំឱ្យទៅសហព័ន្ធរុស្ស៊ី ហើយពួកគេទំនងជាត្រូវអាជ្ញាធររុស្ស៊ីចាប់ជាចំណាប់ខ្មាំង។ អ្នកស្រីនិយាយថា ក្រុមអ្នកឃ្លាំមើលនៅមិនទាន់អាចផ្ទៀងផ្ទាត់បាននៅឡើយទេ ថាតើជនស៊ីវិលអ៊ុយក្រែន ដែលបានទៅប្រទេសរុស្ស៊ីនោះ ត្រូវបានបង្ខំឲ្យទៅទីនោះ ឬយ៉ាងណា៕